Putino rūmai

Putino rūmai () – klasikinio architektūros stiliaus rūmai šalia Gelendžiko miesto, Krasnodaro krašte, Rusijoje ant Juodosios jūros kranto.

Šie rūmai pirmą kartą visuomenės dėmesio centre atsidūrė 2010 m., kai verslininkas, pranešėjas Sergejus Kolesnikovas paskelbė atvirą laišką tuometiniam Rusijos prezidentui Dmitrijui Medvedevui, kuriame atskleidė informaciją apie šių rūmų statybas. S. Kolesnikovas taip pat pranešė, kad statyboms vadovavo artimas V. Putino draugas Nikolajus Šamalovas, kuris veikė V. Putino vardu. Vėliau kitas Rusijos verslininkas Aleksandras Ponomarenko prisiėmė nuosavybės teisę į šiuos rūmus.

Dar didesnio visuomenės dėmesio šie rūmai sulaukė 2021 m., kai V. Putino opozicionierius Aleksejus Navalnas su savo komanda išleido tyrimų filmą „Putino rūmai“. Šiame filme A. Navalnas atskleidė korupcinę schemą, kaip valstybės įmonės moka pinigus V. Putino rūmų statybai. Filme teigta, kad šių rūmų statybos kaina siekia 956 milijonus JAV dolerių. Po filmo paskelbimo V. Putinas ir jo aplinka atmetė bet kokius kaltinimus ir teigė, kad šie rūmai priklauso įvairiems verslininkams, kurių asmenybės negali būti atskleistos. Vėliau nuosavybes teises sau prisiėmė Rusijos oligarchas Arkadijus Rotenbergas. Jis taip pat teigė, kad rūmai bus baigti statyti 2023 m. ir čia veiks viešbutis.

Vėliau su šiuose rūmuose dirbančiais darbuotojais bendravo Rusijos BBC kanalas. Jiems buvo patvirtinta, kad anksčiau paskelbtos nuotraukos yra iš šių rūmų bei pranešta, kad dalis interjero buvo perdaryta dėl pasirodžiusio pelėsio.

2024 m. gegužės 6 d. A. Navalno „Kovos su korupcija biuras“ kartu su opozicijos žurnalu „Projektas“ paskelbė naujus vaizdo įrašus iš rūmų vidaus ir atnaujintus jau baigtų rūmų planus.Иконы, троны и полководцы. Мы попали во дворец Путина

 Rūmų vieta ir aplinka 
Putino rūmai yra prie pat Praskovejevkos kaimo.Putin's palace? A mystery Black Sea mansion fit for a tsar Kelias iki pačių rūmų yra vingiuotas ir kalvotas, o pati vieta plokščia ir patogi rūmų išdėstymui. Visa rūmų aplinka apsupta pušų miškais. Jūros pusę supa rifai, dėl to iš vandens rūmus pasiekti yra sudėtinga. 

Virš visos rūmų teritorijos yra uždraustas oro eismas, o visa teritorija saugoma Rusijos Federacijos federalinė saugumo tarnybos darbuotojų.

Rūmus ir jų aplinką sudaro daug įvairių objektų: arboretumas, šiltnamis, sraigtasparnių nusileidimo aikštelė, ledo rūmai, bažnyčia, amfiteatras, svečių namai, degalinė, 80 metrų tiltas ir specialus tunelis kalno viduje su degustacijų kambariu.

Pagrindiniame rūmų pastate yra didelis uždaras baseinas, akvadiskoteka, SPA centras, pirtys ir saunos, mėsos, žuvies, daržovių ir desertų ruošimo kambariai, sandėlis, skaitykla, muzikos salė, kaljano baras, teatras, kino teatras, vyno rūsys, kazino ir maždaug tuzinas svečių miegamųjų. Pagrindinis miegamasis yra 260 kvadratinių metrų ploto.

Rūmus suprojektavo Rusijoje gyvenantis italas Lanfranco Cirillo.

 Galerija 

 Šaltiniai 

Kategorija:Rūmai
Kategorija:Rusijos statiniai